Ir-Regolament tal-Kummissjoni (KE) Nru 2163/2001
tas-7 ta' Novembru 2001
rigward l-arranġamenti tekniċi għat-trasmissjoni tad-data għal statistika dwar it-trasport tal-merkanzija bit-triq
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1172/98 tal-25 ta' Mejju 1998 dwar prospetti ta' l-istatistika rigward it-trasport ta' merkanzija bit-triq [1], kif emendat bir-Regolament tal-Kummissjoni (KE) Nru 2691/1999 [2], u partikolarment l-Artikolu 5(2) u l-Artikolu 9 tiegħu,
Billi:
(1) Bi qbil ma' l-Artikolu 5(2) tar-Regolament (KE) Nru 1172/98, il-Kummissjoni għandha tiddetermina l-arranġamenti għat-trasmissjoni ta' data mill-Istati Membri.
(2) Huwa meħtieġ li jkun speċifikat il-format li bih id-data għandha tkun trasmessa lejn l-Eurostat f'dettal suffiċjenti sa biex jassigura li d-data tista' tkun ipproċessata b'mod imħaffef u b'mod effettiv biex jitnaqqsu l-ispejjeż.
(3) Dan ir-Regolament ma jibdilx l-istat tal-varjabbli li huma ddikjarati bħala mhux obbligatorji fir-Regolament (KE) Nru 1172/98.
(4) Il-miżuri li hemm provvediment dwarhom f'dan ir-Regolament huma fi qbil ma' l-opinjoni tal-Kumitat tal-Programm ta' l-Istatistika, stabbilit bid-Deċiżjoni tal-Kunsill 89/382/KEE, Euratom [3],
ADOTTAT DAN IR-REGOLAMENT:
Artikolu 1
Il-format tekniku għat-trasmissjoni tad-data lejn il-Kummissjoni (Eurostat) huwa ddefinit fl-Anness ta' dan ir-Regolament.
L-Istati Membri għandhom jużaw dan il-format għad-data li tikkonċerna s-sena ta' referenza 2002 u s-snin sussegwenti.
Artikolu 2
L-Istati Membri għandhom jittrasmettu lejn il-Kummissjoni (Eurostat) id-data u l-metadata meħtieġa b'dan ir-Regolament fil-forma elettronika, b'konformità ma' standard ta' skambju propost mill-Kummissjoni (Eurostat).
Artikolu 3
Dan ir-Regolament għandu jidħol fis-seħħ fil-20 jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-7 ta' Novembru 2001.